钦定古今图书集成/明伦汇编/宫闱典/第047卷 > 武帝钩弋赵夫人
## 钦定古今图书集成/明伦汇编/宫闱典/第047卷 > 武帝钩弋赵夫人

按《史记外戚世家》：“钩弋夫人，姓赵氏，河间人也。得幸
武帝，生子一人，昭帝是也。武帝年七十，乃生昭帝。昭
帝立时年五岁尔。卫太子废后，未复立太子，而燕王
旦上书，愿归国入宿卫。武帝怒，立斩其使者于北阙。
上居甘泉宫，召画工图画周公负成王也。于是左右
群臣，知武帝意欲立少子也。后数日，帝谴责钩弋夫”
人，夫人脱簪珥叩头。帝曰：“引持去。”送掖庭狱。夫人还，
顾帝曰：“趣行，女不得活。”夫人死云阳宫，时，暴风扬尘，
百姓感伤，使者夜持棺往葬之，封识其处。其后帝闲
居，问左右曰：“人言云何？”左右对曰：“人言且立其子，何
去其母乎？”帝曰：“然。是非儿曹愚人所知也。往古国家
所以乱也，由主少母壮也。女主独居”骄蹇，淫乱自恣，
莫能禁也。女不闻吕后耶？故诸为武帝生子者，无男
女，其母无不谴死，岂可谓非贤圣哉？昭然远见，为后
世计虑，固非浅闻愚儒之所及也。谥为武，岂虚哉？
按《汉书外戚传》：“孝武钩弋赵婕妤，昭帝母也，家在河
间。武帝巡狩过河间，望气者言此有奇女。天子亟使
使召之。既至，女两手皆”拳，上自披之，手即时伸，由是
得幸，号曰拳夫人。先是，其父坐法宫刑，为中黄门，死
长安，葬雍门。拳夫人进为婕妤，居钩弋宫，大有宠。元
始三年生昭帝，号钩弋子。任身十四月乃生，上曰：“闻
昔尧十四月而生，今钩弋亦然。”迺命其所生门曰“尧
母门。”后卫太子败，而燕王旦、广陵王胥多过失，宠姬
王夫人男齐怀王、李夫人男昌邑哀王，皆早薨。钩弋
子年五六岁，壮大多知，上常言“类我”，又感其生与众
异，甚奇爱之，心欲立焉。以其年穉母少，恐女主颛，恣
乱国家，犹与。久之，钩弋、婕妤从幸甘泉，有过见谴，以
忧死，因葬云阳。后上疾病，乃立钩弋子为皇太子，拜
奉车都尉霍光为大司马大将军，辅少主。明日帝崩，
昭帝即位。追尊钩弋婕妤为皇太后，发卒二万人，起
云陵，邑三千户；追尊外祖赵父为顺城侯。诏右扶风
置园邑二百家，长丞奉守如法。顺城侯有姊君姁，赐
钱二百万，奴婢第宅以充实焉。诸昆弟各以亲疏受
赏赐。赵氏无在位者，唯赵父追封。

按《三辅黄图》，钩弋宫，《列仙传》曰：钩弋夫人，姓赵氏，河
间人。少好酒，病卧六年，右手钩卷，饮食少。望气者云：
“东北有贵人”，推而得之。见召，姿色佳丽。武帝反其手，
得玉钩而手展，有宠，生昭帝，妊娠十四月。上曰：“闻昔
尧十四月而生，今钩弋亦然。”乃命所生门曰尧母门，
所居曰钩弋宫。自夫人加婕妤后，得罪掖庭狱死。及
殡香一月。昭帝即位，追尊为皇太后，更葬之，发六十
二万人起阳陵，其棺榇但有彩履。王褒《云阳记》曰：“钩
弋夫人从至甘泉而卒，尸香闻十馀里，葬云阳。武帝
思之，起通灵台于甘泉宫，有一青鸟集台上往来，至宣帝时乃不至。”《汉武故事》曰：“钩弋宫在直门之南。”